Maroela Media Top 20: 20 Julie 2015 | Maroela Media
Liezel Pieters is op die 16de plek in hierdie week se Afrikaanse Top 20. Foto: Facebook.
In vandeesweek se Top 20 is daar nege snitte wat styg, ses wat daal, twee wat in dieselfde plek bly en drie nuwelinge. Elvis Blue verloor sy eerste plek en die nuwe nr. 1-treffer is "Alles naby my" van Roux en Christi Cloete.
Drie snitte val uit, naamlik "Ballade vir 'n enkeling" van Die Heuwels Fantasties, "Al lê die berge nog so blou" van Snotkop en Anders en "Tamboerynman" van Koos van der Merwe. Joe Foster maak sy debuut in die 19de plek met "Mona Lisa", vanaf sy pas vrygestelde album, Hartklank.
Juanita du Plessis is in die elfde plek met "Lief vir jou", en boonop tree haar nuwe treffer, "Hambamba", in die 18de plek toe. Cordelia het voorheen die Top 20 gehaal met "Mal in jou kop", maar noudat haar nuwe album vrygestel is, was daar hernieude belangstelling in hierdie snit; gevolglik is dit 'n hertoetrede in die 15de plek, die hoogste plek wat dit voorheen bereik het. (Tussen hakies, dit is geen snaakse verskynsel nie; "Cry to me" van The Staccatos het twee keer tot Springbok Radio se Top 20 toegetree; die tweede keer ses maande nadat dit aanvanklik uitgesak het).